**EXTRAS RAPORT**

## **privind participarea AEP la *Comitetul Executiv al ACEEEO,* organizat în format online, în data de 25 martie 2021**

În conformitate cu nota nr. 6368/AEP/15.03.2021, Vicepreședintele Autorității Electorale Permanente (AEP) a participat la reuniunea Comitetului Executiv al Asociației Oficialilor Electorali Europeni (ACEEEO), desfășurată online în data de 25 martie 2021. De asemenea, la reuniune a participat și Șeful Serviciului relații externe din cadrul Departamentului cooperare internațională.

Agenda evenimentului a presupus următoarele puncte:

* Adoptarea agendei reuniunii;
* Ceremonia de preluare a Președinției ACEEEO;
* Adoptarea Raportului anual ACEEEO pentru anul 2020;
* Prezentarea simpozioanelor online din 2020 privind tema *COVID-19 și alegerile*;
* Prezentarea foii de parcurs a activităților dedicate celebrării aniversării ACEEEO de 30 de ani de activitate;
* Programul Conferinței anuale aniversare și reuniunii Adunării Generale ACEEEO din 2021;
* Diverse.

La eveniment au participat reprezentații organismelor de management electoral din Bulgaria, Croația, Georgia, Kârgâzstan, Letonia, Lituania, Moldova și România.

Reuniunea a fost deschisă de către Secretarul General ACEEEO, care a mulțumit pentru participare membrilor Comitetului Executiv ACEEEO. Cuvântul a fost preluat apoi de către Președintele Comisiei Electorale Centrale a Georgiei (CEC Georgia) și Președinte al ACEEEO în perioada septembrie 2019 – martie 2021. Domnia sa a prezentat agenda reuniunii Comitetului Executiv ACEEEO. Aceasta a fost adoptată, fără modificări, de către membrii Comitetului Executiv.

Cel de-al doilea punct de pe agenda reuniunii a fost ceremonia de preluare a Președinției ACEEEO, pentru perioada martie 2021 – septembrie 2022. Președintele CEC Georgia a prezentat succint modul în care s-a desfășurat activitatea organizației în timpul mandatului său de președinte ACEEEO. Punctul central al alocuțiunii sale a fost organizarea Conferinței Anuale ACEEEO 2020, în format online, la care au participat 120 de reprezentanți ai organismelor de management electoral și ai organizațiilor internaționale care activează în acest domeniu. La finalul discursului său, Președintele CEC Georgia a felicitat AEP pentru preluarea Președinției și a urat mult succes reprezentanților instituției în susținerea acestui mandat.

Vicepreședintele AEP a mulțumit Președintelui CEC Georgia și a subliniat faptul că AEP va continua, în contextul deținerii Președinției, să lucreze alături de Secretariatul ACEEEO pentru a dezvolta proiecte care să respecte valorile împărtășite în cadrul organizației.

Reprezentantul AEP a menționat faptul că ceea ce a impulsionat activitatea OME-urilor în această perioadă dificilă a fost angrenarea într-o rețea transnațională profesionistă de experți în domeniul electoral. De-a lungul anului 2020, au existat o multitudine de provocări complexe, care au fost depășite învățând din bunele practici ale instituțiilor omoloage și dezvoltând noi modalități de a consolida relațiile profesionale inter-instituționale.

Conducerea AEP este onorată să preia Președinția ACEEEO în acest an special pentru organizație. Pe lângă faptul că se sărbătoresc 30 de ani de susținere a bunei guvernări și a democrației, reprezentantul AEP a menționat că este, de asemenea, o oportunitate de a sărbători un an în care se fac pași decisivi către un viitor mai bun. Membrii ACEEEO împărtășesc responsabilitatea și privilegiul de a privi spre tânăra generație și de a-i da o voce, astfel încât tinerii de azi să devină, în viitor, cetățeni angajați în protejarea valorilor democratice.

Cu ocazia preluării Președinției ACEEEO de către AEP pentru cea de-a treia oară de-a lungul vremii, Vicepreședintele AEP a amintit faptul că istoricul împărtășit cu această organizație denotă angajamentul AEP față de obiectivele ACEEEO și interesul activ de a dezvolta domeniul electoral pe cât de mult posibil. Reprezentantul a pus accent asupra lucrului în echipă și consolidării unei rețele puternice a organismelor din cadrul ACEEEO, care să permită îndreptarea agendei internaționale către subiecte de impact, precum: implicarea tinerei generații în procesele electorale și finanțarea publică a campaniilor și a partidelor politice. Un prim-pas privind această chestiune va fi abordarea celor două teme ante-menționate în cadrul Conferinței Anuale Aniversare ACEEEO și reuniunii Adunării Generale, care vor avea loc la București, în perioada 28-30 septembrie a.c., în condițiile în care situația pandemică va permite acest lucru. În caz contrar, evenimentele vor fi organizate în format hibrid sau în format online.

În ultima parte a alocuțiunii sale, Vicepreședintele AEP a reiterat faptul că AEP își va respecta întotdeauna angajamentul de a fi un partener stabil atât pentru ACEEEO, cât și pentru organismele de management electoral reprezentate în cadrul Comitetului Executiv.

În urma acestei prelegeri, Secretarul General ACEEEO a prezentat spre adoptare raportul de activitate și raportul financiar pentru anul 2020. Ținând cont de condițiile pandemice, activitatea ACEEEO din ultimul an s-a axat predominant pe evenimente în mediul online. De asemenea, structura a organizat o serie de evenimente internaționale online în anul 2020, printre care și următoarele acțiuni: celebrarea *Zilei internaționale a alegerilor,* simpozioane privind tema *COVID-19 și alegerile*, organizarea celei de-a 29-a ediție a Conferinței anuale ACEEEO în mediul online, precum și a două ședințe ale Comitetului Executiv și Adunării Generale ACEEEO. Comitetul Executiv a luat act de raport și l-a aprobat, fără modificări, iar Secretariatul ACEEEO a anunțat că acesta va fi prezentat Adunării Generale ACEEEO, în luna septembrie a.c.

 Privind cel de-al patrulea punct de pe agenda reuniunii Comitetului Executiv, respectiv prezentarea simpozioanelor online privind tema *COVID-19 și alegerile,* Comitetul Executiv a luat act de prezentarea realizată de către Secretarul General ACEEEO.

Având în vedere că ACEEEO celebrează 30 de ani de la înființare în anul 2021, în cadrul reuniunii din data de 25 martie a.c. a fost propusă spre examinare foaia de parcurs a activităților dedicate acestei aniversări (al cincilea punct de pe ordinea de zi). Astfel, reprezentanții organismelor de management electoral din statele membre ACEEEO au fost invitate să-și împărtășească amintirile, prin intermediul fotografiilor realizate în cadrul alegerilor desfășurate pe parcursul ultimelor trei decenii, să-și exprime ideile despre viitorul alegerilor, să transmită mesaje viitorilor tineri alegători și să participe la Conferința anuală aniversară a ACEEEO din anul 2021.

Calendarul evenimentelor este următorul:

* martie-august: competiția *Cea mai reușită poză din cadrul alegerilor* (online, social media)*;*
* mai-august: Campania *Mesaj către tânăra generație* (online);
* septembrie: Conferința anuală ACEEEO (fizic/online/hibrid).

Privind cel de-al șaselea punct de pe ordinea de zi a reuniunii, respectiv organizarea Conferinței Anuale Aniversare ACEEEO și reuniunea Adunării Generale, Secretariatul ACEEEO a menționat că lucrările vor avea loc la București, în perioada 28-30 septembrie 2021 și a prezentat proiectul de agendă pentru evenimente. De asemenea, s-a reamintit că în cadrul acestora se va pune accent asupra următoarele teme: participarea tinerilor în procesele electorale, finanțarea partidelor politice și campaniilor electorale și procesele electorale organizate în context pandemic – experiențe și perspective de viitor. Comitetul Executiv a luat act de aceste aspecte.

Reprezentantul AEP a luat cuvântul pentru a menționa faptul că se va încerca includerea activă a tinerilor în lucrările conferinței, fie prin implicarea asociaților partenere AEP, fie prin încurajarea organismelor de management electoral membre ACEEEO privind includerea unui tânăr în delegația la conferință. Detaliile vor putea fi discutate de îndată ce se va stabili în ce format va avea loc conferința din septembrie 2021.

Privind ultimul punct de pe ordinea de zi a reuniunii, care prevedea discutarea de chestiuni generale, menționăm faptul că Secretariatul ACEEEO a informat Comitetul Executiv asupra faptului că CEC Ucraina și-a manifestat interesul de a găzdui Conferința Anuală ACEEEO și Adunarea Generală în anul 2022.